
ГЛОБАЛЛАШУВ ШАРОИТИДА ШАХС АХБОРОТ-ПСИХОЛОГИК 
ХАВФСИЗЛИГИНИНГ ПСИХОЛОГИК МУАММОЛАРИ 








Аннотация: Ушбу мақолада глобаллашув шароитида шахс психологик хавфсизлигини 
ўрганишдаги психологик муаммолар келтирилган. 

Калит сўзлар: ахборот-психологик хавфсизлик, ахборот асри, шахснинг психологик уз- 
узини ҳимоялаши, оммавий ахборот воситалари, шахс, ижтимоийлашув, ахборот 
технологиялари, онглилик, миллий қадриятлар. 

Аннотация: В данной статье представлены психологические проблемы изучения 
психологической безопасности личности в условиях глобализации. 

Ключевые слова: информационно-психологическая безопасность, информационный век, 
психологическая самозащита, средства массовой информации, личность, социализация, 
информационные технологии, сознательность, национальные ценности. 

Abstract: In this article, psychological problems іп the study of the psychological safety оў а 
person in a globalized environment are presented. 

Key words: information and psychological security, information age, psychological self- 
defense, media, personality, socialization, information technology, conscious, national values. 


Мавзунинг долзарблиги. Инсоният ахборот окими тобора тезлашган, ер шари 
ахолисининг кайфияти, рухияти, максад ва интилишлари, колаверса, бутун тафаккур тарзини 
ўзгартиришга қодир ахборот технологиялари даврида яшамоқда. Бу ҳозирги замон 
тамаддунининг ўзига хос ютуғи бўлиб, халқлар ва давлатларнинг ўзаро муносабатларини 
тобора яқинлаштиришга, жаҳон ижтимоий-сиёсий жараёнларини бошқаришга, дунёвий 
кайфият ва руҳият ҳамда маслакнинг вужудга келишига хизмат қиладиган мўъжизакор 
жараёндир. 

Қолаверса, бугунги ахборотлашган даврда оммавий ахборот воситалари учун 
индивидлар билан тўғридан-тўғри иш олиб бориш имконияти сезиларли даражада кўтарилди. 
Бу куйидагиларда намоён бўлмоқда. 

Биринчидан, бевосита техник имкониятлар туфайли уларнинг истеъмолчига рўпара 
бўлиш имконияти кескин ошди. Муайян ҳудудда оммавий ахборот тарқатилишига асрлар 
давомида тўсиқ бўлиб келган давлат чегараси энди бу вазифани бажара олмай қолди. Жараён 
давомида радио ва телевидение ёки интернет материалларига айланадиган электр сигналлари 
ҳар қандай ғовни осонгина енгиб ўтади. 

Иккинчидан, ахборот сифат жиҳатидан ҳам турли-туман бӱлиб боряпти. Ахборот 
етказиш технологияси ва ахборот сифати уни ишлаб чиқарувчиларга айнан ўз маҳаллий 
аудиториясини топишга ва давлат ҳамда унинг тузилмаларини четлаб ўтган ҳолда, шу 
“мижозлари” билан бевосита иш олиб боришга имкон беради. Бу борада оммавий ахборот ва 
ишора-маълумотнома материаллар шу даражада кӱпки, ҳар қайси истеъмолчи узини 
қизиқтирган манбани топиши ва хоҳлаган ахборотини олиши мумкин [1]. 

Ҳозирги пайтда шахсга нисбатан хорижий ОАВ томонидан амалга оширилаётган 
кундалик ёпирилма босимни тажовуздеб атасак, тўғрироқ бўлади. Бундай таъсир ўтказишни 
бошқача таърифлаб ҳам бўлмайди. Энди шу фикрни исботлашга ҳаракат қилайлик. 

Ҳар бир инсон ўз жамиятида яшайди, муайян ижтимой институтлар ва гуруҳлар 
муҳитида бўлиб туради. Умумийликка даҳлдор бўлиш - ижтимоийлашув (социализация), яъни 
туғилган кунидан то 25-29 ёшга киргунига қадар давом этадиган жамиятга киришиш даврида у 
мазкур муҳитда барча томонидан қабул қилинган қадриятлар ва меъёрларни ўзлаштириб 
олади. Бу давр охирига бориб узи ўсиб-улғайган ва шахс сифатида камол топган муҳитга хос 
қимматли йӱл-йӱриқлар мажмуини эгаллаган бўлади. 

Мана энди у хорижий ОАВ таъсирида узи амал қилишга ўргатилган қадриятларнинг 
тўғрилигига шубҳалана бошлайди. Индивиднинг шахс сифатида ўз мулжалини йукотиб 
қўйиши уни ҳалокатли оқибатларга олиб келиши мумкин. Натижада унда ҳамма нарсага 

ишончсизлик, нигилизм, бошқа одамлар такдирига бепарволик, ҳаёсизлик, маданиятсизлик ва 
ҳоказо иллатлар намоён бўлиши ҳеч гап эмас. 

Илмий-назарий таҳлил. Индивид шахс сифатида ахборот-психологик таъсирга нишон 
бўладиган ягона объектдир. Бунда фақат индивид ижтимоий онгга эга бўлиб, таъсир айнан шу 
онгга қаратилиши тушунилади. Шунинг учун ҳам биз индивидни унинг психологик сифатлари 
ва унга кўрсатиладиган ахборот таъсири нуқтаи назаридан учта асосий мазмунда кўриб чиксак, 
тўғри бўлади: биринчидан,у мақсадли йӱўналтирилган ахборот-психологик таъсирга дучор 
қилинадиган бош объект ҳисобланади; иккинчидан,айни бир пайтда у ижтимоий ахборот 
бобида бирдан-бир ишлаб чиқарувчидир; учинчидан,у ахборот тажовузларидан давлат ва 
жамият томонидан ҳимоя қилинишга муҳтож субъектдир [2]. 

Биринчи тоифага мансуб одамлар (шундай маълумотларнинг истеъмолчилари) ҳар бир 
жамиятда кўпчиликни, иккинчи тоифа одамлар (яъни оммавий ахборотни ишлаб 
чиқарувчилар) эса камчиликни ташкил қилади. Ушбу муаммони янада равшанроқ тассаввур 
қилишимиз учун шу икки тоифага доир қисқача тушунтириш бериб, уларни ажратиб кўрсатиш 
зарур бўлади. 

Оммавий ахборотни ишлаб чиқарувчилар сирасига ўз мамлакати ва хорижий 
мамлакатлар жамоатчилигини оммавий ахборот билан таъминлаб турувчилар: муайян 
жамиятнинг раҳбар доиралари, депутатлар, журналистлар, ўқитувчилар ва бошқалар киради. 
Қолган барча одамлар оммавий ахборотни қабул қилувчилар ҳисобланади. 

Бу борада ахборот технологияларининг мислсиз тараққиёт йӱналиши шуни 
кӱрсатмоқдаки, турли-туман ахборотлар оқимини бугуннинг ўзидаёқ бирор чора билан 
тўсишнинг имкони бўлмай қолди. У ҳар қандай ёпиқ саналган жамиятда ўз аудиториясини 
топиб бормокда. Яқин тарихимизда ва ҳозир ҳам дунёнинг айрим нуқталарида гувоҳи 
бўлаётганимиздек, ҳеч қандай панжара, девор, темирдан бўладими ёки темир-бетондан ёхуд 
мафкуравий материалдан, унга ғов бўла олмайди. Эрта-индин бу борада яна қандай 
мӱъжизаларнинг гувоҳи бўлишимизни ҳам бугун ҳеч ким билмайди. Шундай экан, ахборот 
воситаларида уюштириладиган психологик таҳдидларга қарши туриш бобида жамият, давлат 
ва ҳар қайси шахс тегишли чора-тадбирларни кўрмоғи лозим. 

Ахборотлашган давр биринчи даражали бўлмаса-да, ўз аҳамиятини сақлаб қолмоқда. 
Бунда давлатнинг ӱз фуқароларини турли хил ахборий таҳдидлардан ҳимоялаш вазифаси 
яққол майдонга чиқади. Давлатсиз самарали ҳимоя бўлиши мумкин эмас, чунки у жамиятнинг 
биринчи мудофаачиси ҳисобланади. Афсуски, кўпгина мамлакатларда салбий оммавий 
ахборотлардан давлат муҳофазаси — у-бу сайтларни тақиқлаш, олий ўқув юртлари ва 
мактабларда назорат ўрнатиш ва миллий ахборотни тарғиб этишдан иборат бўлиб қолаётир. 
Давлатнинг табиати унга фуқаро билан сўзсиз ишонч қозонгудек масофада яқинлашувга 
узлуксиз йўл қўймаслиги керак, назаримда. Бундай масофага эришиш ҳар бир мамлакат учун 
ниҳоятда муҳим вазифа ҳисобланади. Бу масофани жамият ташкиллаштириши мумкин. 
Модомики давлат энг аввало куч саналар экан, бу ерда ўзаро ишонч бўлиши лозим ва 
муҳимрокдир. Бу ишончни эса жамият ҳосил килади| 31. 

Ҳар қандай давлат фуқароларининг кӱпчилиги асосан ахборотни истеъмол 
қилувчилардир. Шу тариқа учинчи ва асосий муаммо - индивидни ахборот-психологик 
муҳофаза қилиш зарурияти келиб чиқади. Бирорта жамият ўз аъзоларига оммавий ахборот 
манбаларининг, бунинг устига нафақат хорижий, балки ўз ватани ахборот воситаларининг 
таъсирини эътибордан четда қолдира олмайди. Шу боис давлат фақат ахборот-психологик 
таъсир кўрсатиладиган объект бўлибгина қолмасдан, айни бир пайтда ўз фуқароларини уларга 
ёт ахборий таъсирдан ҳимоялаш ташкилотчиси ҳамдир. 

Мамлакат ўз аҳолисини ёт ахборотдан ҳимоялашни ташкил этиши учун инсон хулқидаги 
онглилик ва беихтиёрий онглилик омилларининг нисбати масаласини аниқлаб олиши жуда 
муҳимдир. Узоқ давр мобайнида индивиддаги онглилик устун ҳисобланиб келдики, бу унинг 
табиатидаги беихтиёрий онгни билишга тўсқинлик қилиб турди. Албатта, бундан юз йил 
муқаддам ҳам инсонда беихтиёрий онгнинг устун эканлигини исботловчи асарлар, мисол учун, 
Гюстав Лебон асарлари, учрайди. Бироқ токи Зигмунд Фрейд ва Карл Юнг инсон психи- 
касидаги беихтиёрий онг моҳиятини очиб, мазкур мураккаб илмий муаммони узил-кесил ҳал 
қилиб бермагунларича мутахассислар узоқ вақт бу фикр билан муроса қилмай келдилар. 
Эндиликда инсон психикасида беихтиёрий онг шак-шубҳасиз етакчилик қилиб, ҳақиқий 
онглилик учун замин хизматини ўташи исботлаб берилган факт ҳисобланади. 

Бундан ташкари, олимлар инсон психикасидаги онглилик ва беихтиёрий онглиликка 
доир турли нисбатларни келтирадилар. Баъзилар ҳатто беихтиёрий онг ҳақиқий онгга 90/10 
фоиз нисбатда деган фикрдалар. Ушбу масалада бирор аниқ рақамни айтиш қийин албатта. 
Устига-устак, бу аниқ индивидларга боғлиқ ҳодиса. Бироқ ўйлашимизча, инсон хулк- 
атворидаги беихтиёрий унсур камида учдан икки ҳиссага тенг деб тахмин қилсак, хато бўлмаса 
керак. Бу, айниқса интернет, аудио-видео воситалари ва матбуот маълумотларининг оммавий 
онг томонидан қабул қилинишида яхши кўзга ташланади. 

Тадқиқотларнинг кўрсатишича, ахборот таҳдиди таъсирига кўпинча 20-30 ёшдаги 
инсонлар тушиб қоладилар. Бунинг ижтимоий-психологик сабаби шундаки, ёшлардаги 
қизиққонлик, хавф-хатар романтикаси, ўзининг кимлигини кӱрсатиб қўйишга иштиёқ, 
мафкуравий иммунитет, ахборот истеъмоли маданиятининг шаклланмаганлиги баъзан нафақат 
давлат, жамият, атрофдагилар, балки ўзи, оиласи учун ҳам хавфли хатти-ҳаракатларни содир 
этишга ҳам олиб келиши мумкин. Шунинг учун бу ёшдаги инсонларни ахборий таҳдидлардан 
ҳимоялашда уларнинг ёш ва шахс хусусиятларини ҳисобга олган ҳолда зарурий чора- 
тадбирларни амалга ошириш мақсадга мувофикдир. 

Кузатишларга қараганда, ахборий таҳдидлардан ҳимояланишнинг ҳар бир турида 
умумий хусусиятлар, барча шаклларга тўғри келадиган жиҳатлар мавжуд бўлади. Бироқ 
муайян бир тур учун махсус, ўзига хос хусусиятлар ҳам борки, бу ерда мазкур шаклларнинг 
бири иккинчисининг тўлиқ ўрнини босиши, ўзаро бир-бирини алмаштириши мумкин эмас. 
Ушбу тизимда уларнинг ҳар қайсиси ўз ўрнига эга ва ўзининг мустақил ролини ўйнайди. 

«Индивидни ахборий таҳдидлардан ҳимоя қилишнинг ўзига хос хусусиятлари 
нималардан иборат?» Бунинг асосий хусусият шундаки, ахборий таҳдидлар натижасида улар 
ўзлари билмаган ҳолда ўзининг миллий қадриятларини унутишга ҳаракат қилишади. Натижада 
бундай шахсларда миллий қадриятлар иккинчи даражага тушиб қолади. Бу борада ҳатто айрим 
халқаро ОАВ беадабларча, лекин моҳирона иш тутади. Жаммиятга ёт ахборотни шу тарзда 
етказадиларки, оқибатда одамлар унга ишониб қўя қоладилар. 

Бироқ бу жамоавий ҳаёт тарзига эга бўлган мамлакатлар томонидан сўзсиз қабул 
қилинавермайди. Узбекистон ҳам шундай давлатлар жумласига киради. Бизда агар ахборот 
оила, маҳалла, меҳнат жамоаси манфаатларига тўғри келмаса, инсонннинг якка ҳолда ва 
шахсан ўзини кӱзлаб муваффақиятга интилиши маъқулланмайди. Бу ерда қавмнинг 
вазифалари, жамоа миқёсидаги ижобий натижа шахс даражасидаги ютуққа қараганда юксак 
қадрланади. 

Шунинг учун агар хорижий ОАВ маҳаллий шарт-шароитларни назар-писанд қилмасдан, 
пухта йӱлга қўйилган ахборот ёрдамида ўз кўрсатмаларини у ёки бу халқ вакили онгига 
сингдирадиган бўлсалар, шахс азалий танланган ҳаётий мўлжалларини йўқотиб қўядилар ва бу 
жиддий салбий оқибатларга олиб келади. 

Индивид уз-узини ҳимоя қилишининг шахсий кўринишлари ҳақида гап кетганда, 
уларнинг турлари жуда кўп. Мутахассислар улардан бир қанчасини асосий турлар сифатида 
ажратиб кӱрсатадилар: ўрнини эгаллаш, проекция, ўрнини қоплаш, регрессия, бостириш, 
инкор этиш, муносабат билдириш ва ақл-заковатни ишга солиш. Психологияга оид 
адабиётлардауларнинг ҳар бирига доир тушунтиришлар берилади. Умумлаштириб 
баҳоланадиган бўлса, уларни индивид онгига ёт ахборот бостириб киришига қарши муҳофаза 
механизми, деб таърифлаш мумкин[6]. 

Индивидга ахборот-психологик таъсир кўрсатиш йӱллари ва шаклларининг барча 
турлари универсал шаклда ҳиссий ва рационал, ифодали ва мантиқий таъсирларни ўзида 
умумлаштиради. Ҳиссий таъсир образлар, ҳиссиётлар, тасвирий-ифодали ва сатирик- 
юмористик воситалар ёрдамида амалга оширилади. Ўз навбатида, рационал таъсир фикр 
юритиш мантиқи ва баён этиш мантиқига бўлинади. 

Ахборий-психологик таҳдидлардан ҳимояланишда индивиднинг оммавий ахборотлар 
билан ишлашидаги мустақиллиги масаласига ҳам тўхталиб ўтиш тӱғри бўлади. 
Маълумотларни истеъмол қилиш ва ёйишни давом эттиришда индивидлар бугунги кунда 
эркин бўлиб қолганликлари шубҳасиздир, чунки эндиликда улар бу борада давлатга қарам 
эмас. Илгари давлат ўз хусусияти ва холислик даражасидан келиб чиқиб ҳамда меъёр ва 
жоизлик чегарасига риоя қилиб, ахборотни ўзи ишлаб чиқар ва тақсимлар эди. “Эркинлик 
технологиялари” деб номланган ахборот технологиялари миллий давлат имкониятларидан 
устун чиққунига қадар шундай давом этиб келди. 

Бугунги кунда инсонларнинг ахборот истеъмол қилиш ва ишлаб чиқиш бобидаги 
мустақиллиги кескин ошди. Ҳамма ўзини интернетга урди. Порнография, жиноятчилик, 
одобсизлик, латифалар, миш-мишлардан иборат кераксиз, зарарли ахборотга эга жуда кўплаб 
сайтлар пайдо бўлди. Бундай маълумотларнинг асосий қисми “сариқ ахборотга киради. Бироқ 
оммавий аудитория уни, айниқса қизиқиб ўқийди. Бундай енгил-елпи, шармандали 
“янгиликлар” жамиятни босиб кетмаслиги учун давлат ва жамият зарур чора-тадбирларни 
кўриши лозим. 

Ахборотни танлаш ва у билан ишлаш салбий ёки ижобий оқибатларга олиб келиши 
мумкин бўлган жараёндир. Бир томондан, индивид мустақил бўлиши лозим. Лекин, иккинчи 
томондан, у ўзининг маънавий негизларига путур етказа оладиган ёт таъсирдан ҳимояланиш 
дастурига эга бўлиши даркор. Индивид ахборотнинг сохталигини ўз вақтида пайқамаслиги 
мумкин, сабаби бундай ахборот, одатда, “ялтироқ қоғозга яхшилаб ўралган” бўлади. Оқибатда 
инсоннинг ахборотдан фойдаланишдаги эркинлиги акс самара берадики, бу индивиднинг 
ўзини ҳам бундай мустақилликдан муҳофаза қилиш зарурлигини кӱрсатади. Оддий фуқаро, 
одатда, ахборотни истеъмол қилишга тайёрланмаган бўлиб, ёппасига ҳамма нарсага, шу 
жумладан, ёлғон-яшиқ ва бўҳтон гапларга ҳам ишонаверади. Ҳеч кимга сир эмаски, бугунги 
кунда ахборот бобида алдам-қалдам технологиялар ғоятда кўп бўлиб, улар юксак даражада 
ривожланиб бормоқда. 

Иккинчи масала ахборот воситаларида баён этилган материалдан бу борада етарли 
тайёргарликка эга бўлмаган инсон амалда ўз устига ҳар томондан ёпириладиган ахборий 
таъсир олдида ожиздир, дея тўлиқ ишончли хулоса чиқариш мумкин. У телевизор томоша 
қилади, радио эшитади, газета ўқийди ва матбуот саҳифаларидан, телерадио эфиридан ўзига 
қарата йуналтирилаётган гапларга ишонади. 

Бунинг устига оммавий ахборот воситалари ўз хабарларини етарлича профессионал 
даражада узатадилар, яъни босма матнни тўғри шакллантиришни, радио ва телевидение 
хабарини яхшилаб монтаж қилишни, характерли далиллар танлашни ҳамда уларни тартибда 
бир қаторга тизиб, шарҳ билан тўлдиришни ва ҳоказо усулларни қойиллатиб бажарадилар. 
Аудиториянинг оддий вакили таҳририятлар ӱз маълумотла-рини ишончли, асосли, зарур 
таъсир кучига эга бўладиган даражада тайёрлашлари учун қанчалик кўп иш олиб боришларини 
кўпчилик тасаввур ҳам қилмайди. Таъсир кучи юқори бўлишига эришиш учун жуда катта иш 
олиб бориладики, бу ҳакда радио ва телевидение эфирида ёки матбуот саҳифасида ҳеч нима 
дейилмайди. 

Шунинг учун, оммавий аудитория билан олиб бориладиган профессионал ишни ҳисобга 
олган ҳолда, индивиднинг ягона ўзи ахборот тажовузидан ўзини омон сақлаб қололмайди, дея 
етарлича ишонч билан айтишга тўлиқ асос бор. 

Кузатишларга қараганда, маънавий-маърифий соҳада хориждан туриб ахборот ёрдамида 
таъсир кўрсатишнинг мақсади бўлган Ўзбекистон фуқароларининг умум томонидан қабул 
қилинган қадриятлари, истаклари ва йўл-йӱриқлари бузилиши жамиятнинг барқарор 
ривожланиши учун маълум хавф туғдиради. Бу категориялар Узбекистонликларнинг ҳаётий 
дастурлари бўлганлигидан биз уларнинг айрим хорижий ахборот манбалари томонидан 
поймол этилишига бефарқ қараб туриб бўлмайди. Барча томонидан қабул қилинган ҳуқуқий ва 
ахлоқ-одоб меъёрларини обрӱсизлантириш мақсадида мамлакатимизга қарши амалга 
оширилаётган турли ҳужумларни фош этиш маънавий-маърифий иш ва ахборот-психологик 
хавфсизликни таъминлаш соҳаси ҳар бир мутахассиснинг энг муҳим вазифаси бўлмоғи лозим 
[5]. 

Бунда ғоят муҳим жиҳат шундан иборатки, индивиднинг умумий ижтимоий даврага 
кӱшилиш даври якунига етгунига қадар оила, болалар боғчаси, мактаб ва олий ўкув юрти 
билан бир қаторда кўча ҳам унга етарлича кучли таъсир кўрсатади. Шунинг учун у оммавий 
ахборот воситаларининг бу муҳитга оид маълумотларини ҳам ўзига, айниқса, фаоллик билан 
сингдириб боради. “Мураккаб ёш” деб аталадиган даврда “кўча ахбороти” самарадорлиги 
юқори чўққисига чиқади. 

Жамоа-қавм (маҳалла) ҳимояси ҳам индивид учун жуда муҳим ҳисобланади. Жамоа 
бошқа шароитларда, масалан, ўрганиш қийин бўлган нарсаларни - жамоатчилик туйғусини, 
ўзаро ёрдам ва бири-бирини қўллаб-қувватлашни ўргатади. Бу ҳали ҳаммаси эмас, боз устига - 
асосийси ҳам эмас. Индивид маҳаллада оила шароитида берилмайдиган ёки бериш имкони 
бўлмаган дастлабки билимларни, аниқроқ айтганда - “ҳаёт” деб аталмиш ўйиннинг холис, 
баъзида эса аёвсиз қоидаларини эгаллай бошлайди. Ота-оналар ўз фарзандларини ана шундай 

аёзли шамоллар окимидан асрашга интиладилар. Махалла ва куча индивид узи учун янги, 
номаълум дунёни очиб боришига ёрдам берадики, оилада уқтирганларидек, унда ҳамма нарса 
ҳам силлиқ ва кӱнгилдагидек эмаслиги аён бўлади. Шунинг учун маҳалла ва кўча ҳам 
инсоннинг устозларидир. 

Шуни ҳам таъкидлаш лозимки, оммавий ахборотни ўз аудиториясига етказиш билан 
касбий жиҳатдан шуғулланадиганларнинг каттагина қисми (журналистлар, ўқитувчилар) 
ўзлари ахборотни турли манбалардан олиб, қайта ишлаб, шундан кейингина бошқаларга 
етказадилар. Ҳеч кимга қарам бўлмай, фақат бевосита ишлаб чиқарувчигагина боғлиқ бўлган, 
профессионал жиҳатдан юксак даражадаги дастлабки ахборотни тайёрлаш билан ҳар бир 
жамиятда камсонли кишилар давраси шуғулланади. Бундай инсонларга ўзга ахборот билан 
таъсир кўрсатиш қийин, чунки ўз билимлари, касблари ва эгаллаб турган лавозимлари туфайли 
улар кучли ижтимоий иммунитетга эга бўлиб, бошқа ахборот манбаларидан келадиган 
маълумотлар таъсирига деярли берилмайдилар. 

Инсоннинг психологик ҳолати унинг дунёқарашига, ғоялари, дини, эътиқоди, жамоавий 
ва жавобгарлик туйғуси, моддий аҳволи, эҳтиёжларини қондириши ва бошқа жиҳатларга 
бевосита боғлиқ. У қанчалик билимдон бўлса, ижтимоий-тарихий тараққиёт қонуниятларини 
шунчалик яхши тушунади ва ҳар қандай тасодифий, ишончсиз ахборотларга қарши шунчалик 
пухта қуролланган бўлади. Шу боисдан билим инсон дунёқарашининг ва маънавий- 
психологик аҳволининг асоси ҳисобланади. 

Психологик маълумотларга кўра, индивиднинг ахборот-психологик ҳимояси шу қадар 
мураккаб жараёнки, бу борада оила, маҳалла, ишлаб чиқариш жамоаси, дўстлар давраси, 
жамият ва давлатнинг куч-ғайратини бирлаштириш талаб этилади.Бунда шубҳасиз, 
индивиднинг ӱз-узини ҳимоя қилиши ҳолати ҳам катта роль ўйнайди. Шунингдек, шахсни 
ахборий тахдидлардан ҳимоялашда оила, маҳалла ва таълим масканларининг ўрни ҳам 
муҳимдир.Қуйида ана шу масканларда инсонларнинг ахборот-психологик хавфсизлигини 
таъминлаш масалалари ҳақида ҳам тўхталиб ўтиш мақсадга мувофикдир[4]. 

Оилада ва дўстлар даврасида, мактабда ва олий ўкув юртида, маҳалла ва ишлаб чиқариш 
жамоасида олинадиган билим негизида индивидда ўзи ва яқин одамлари томонидан инсон 
ҳурмати жойига қўйиладиган, фазилатлари муносиб баҳоланадиган жамиятда 
яшаётганликлари тўғрисида муайян ғоялар, имон, эътиқод тарбия топади. Аста-секин улар 
индивид учун ғоят аҳамиятли қоидаларга айланиб, унинг ҳаётий қадриятлари тизимини 
шакллантиради. 

Шахс сифатида Ўзбекистонда камол топадиган ёш киши болалигиданоқ жамоавий 
психологияни чукур ҳис қилиб ва ҳашар, биргаликда ўтказиладиган бошқа ҳар хил тадбирлар, 
байрамлар ҳамда оммавий маросимларни юксак қадрлайдиган бўлиб ўсади. Бундай тадбирлар- 
да шахсан иштирок этиш билан у қилмишлари учун ўзи яшаётган жамият, оила, маҳалла ёки 
меҳнат жамоаси олдидаги масъулиятини чуқур англайдиган бўлиб вояга етади. Бундай ҳаётий 
кайфият, бундай психология ўзбекистонликларнинг бошқа мамалакатлар аҳолисидан маълум 
даражада фарқлаб турувчи тенгсиз қадрияти ҳисобланади. Шу боисдан бу хилдаги 
анъаналарни қўллаб-қувватлаш ҳамда ривожлантириш жамиятимиз ва давлатимизнинг муҳим 
вазифаси ҳисобланади. 

Оилада ёт ахборотдан ўзини ҳимоя қилиш нимани англатади? Бола туғилганидан балоғат 
ёшига етгунигача оила шароитида ўсиб-улғаяди. Бу анча узоқ муддат бўлиб, вақти-вақтида 
ҳовлига ўйнашга чиқишини ҳисобга олмаганда, болалар боғчасига боргунига қадар у доимо 
мазкур ягона ахборот муҳитида кун кечиради. Психологлар бекорга бу даврни инсон 
ҳаётининг энг масъулиятли даври деб ҳисобламайди. Ҳаётининг дастлабки йилларида индивид 
жуда тез суръатларда билим ва дунёни билиш кўникмаларини эгаллаб боради. У кўпроқ 
инстинктив даражада бӱлса ҳам, атрофдаги воқеликни ўрганади. Бироқ кейинги илмий 
ютуқлар, аникроғи Карл Юнг ишлаб чиққан архетиплар илми нуқтаи назаридан қараганда, 
билишнинг қайси даражаси – онглими ёки инстинктив даража – тўғрироқ ва фаолроқ эканлиги 
ҳали номаълум, дейиш мумкин. 

Оилада бола илк қадамларини қўяди, ўйинчоқлар ўйнай бошлайди, дастлабки 
телекўрсатувларга тикилади, қизиқарли расмларни томоша қилади, бўяшга мўлжалланган 
альбомларга чизади. Айнан шу тариқа у илк босқичда жуда катта ахборот ҳажмини ўзига 
сингдириб, шахс сифатида шаклланади. Албатта, бундай шаклланиш оммавий ахборот 
воситасининг иштирокисиз юз бермайди. 

Индивиднинг оила, болалар боғчаси, маҳалла, мактаб ва олий ўкув юртидан кейинги 
ўқитувчиси унинг ишлаб чиқариш жамоасидир. Мактаб ва олий юртидаги сингари бу ерда ҳам 
расмий сиёсат қўшилади, шахсга нисбатан давлат ва жамоатчилик назорати, рағбати ва жазоси 
намоён бўлади. Инсон ишлаб чиқариш жамоаси бағрида анча узоқ давр, бутун етук ҳаёти 
давомида, ўрта ҳисобда 20 ёшдан то пенсия ёшигача, кўпинча ҳатто ундан узоқроқ муддат 
бўлади. Меҳнат жамоаси муҳим ва жиддий тарбиячи ҳисобланиб, бу ерда энди оилага ва 
маҳаллага хос “кечиришлар” бўлмайди. Бу ерда ўзаро ахборот алмашуви юз беради, 
индивиднинг олаётган маълумотларини элакдан ўтказади. У ҳамкасблари тажрибасида ўзи 
эшитган хабарларни, жумладан оммавий ахборотни танқидий баҳолашни ўрганади. Одатда, 
меҳнат жамоасида барча янгиликлар қизғин муҳокама қилиниб, уларга холис баҳо берилади, 
воқеаларга қўшиб, орттириб айтилган, ишончсиз, очиқчасига ёлғон жиҳатлар чиқитга 
чиқарилади. Жамоа мавжуд оммавий ахборотни танқидий баҳолаган ҳолда, ҳамма нарсани 
жой-жойига қўйишга ҳаракат қилади. 

Хулоса. Юқоридаги фикр-мулоҳазаларни мухтасар қилиб, қайд этиш мумкинки, шахсни 
турли хил ахборот-психологик таҳдидлардан ҳимоя қилишнинг психологик масалалари 
ҳақидаги маълумотлардан хабардор бўлиш энг аввало шахс ўзини ўзи ҳимоялаши ҳамда 
жамият ва давлат томонидан ҳимояланиш имкониятларини оширишга хизмат қилиши 
шубҳасиздир. 

Аннотация: Ушбу маколада психологик тадкикот ва амалиётни ўзаро интертациясини 
узвийлигини таъминлаш, шахсдаги рухий холатларни тизимли идрок этиш ва психологик 
тизим кўринишида тасвирлаш хакида сўз боради. 

Калит сўзлар: фундаментал акмеология, концепт, психологик тадкикот, психологик 
амалиёт, компендиум, прогноз. 

Аннотация: В этой статье обсуждается взаимозависимость психологических 
исследований и практики, систематическое восприятие психических состояний у индивида и 
их изображение в форме психологической системы. 

